《奉送御史大夫少司马吴公晋大司空还陪京三十韵》
明代·叶春及

天地昌尧历，朝廷重禹谟。星光回八座，气色动三吴。

遇合明良早，贤称父子俱。名高乌石隽，宦达白门趋。

化育覃瓯骆，旬宣浃汴都。后先元济美，扬历尽亨衢。

开府湘山近，扬旌楚水孤。奇勋标八桂，重镇扼苍梧。

烽火欣全熄，壶浆望已苏。武功铜柱勒，文德铁桥敷。

油幕歌旋凯，枫宸喜献俘。两朝心并赤，三世锡偏殊。

谢砌兰为玉，王庭树是珠。承家恩浩荡，报国力驰驱。

运属夔龙会，谁其稷契徒。九重来紫诏，三辅叶黄□。

官应天喉舌，才充国瑾瑜。上公新剑履，高帝盛规模。

旆引钟陵月，帆飞粤海凫。笑余三作吏，垂老一潜夫。

自解闽疆绶，长甘谷口愚。岂知青眼顾，能及涸鳞枯。

礼数光蓬荜，形骸略散樗。副书惭石室，浪迹托江湖。

生事惟餐菊，浮名任守株。云泥俄隔绝，岐路独踟蹰。

礼乐酬明主，文章起大儒。调和凭鼎鼐，盘错别昆吾。

公且图麟阁，吾将老钓舻。故山芳远志，不必问长途。

作者简介：叶春及，[明]（公元1532年至1595年）字化甫，号石洞，明代广东惠州归善县人。生于明世宗嘉靖十一年，卒于神宗万历二十三年，年六十四岁。“刚方廉介，学行表表”，一生上疏甚多，《广东文征》收其奏疏四篇。著述甚丰，有《絅斋集》、《肇庆志》、《顺德志》、《永安志》、《惠安志》。亦为西湖、罗浮山留下很多题记，其中尤为出名的是罗浮山石洞山房的《逃庵记》摩崖石刻。